b'\n_START_ARTICLE_\nKillingworth\xc5\xa1ke lokomotive\n_START_SECTION_\nOzadje\n_START_PARAGRAPH_\nGeorge Stephenson je bil leta 1812 izbran za konstruktorja lokomotiv v premogovniku Killingworth in s fiksnimi parnimi stroji takoj izbolj\xc5\xa1al transport premoga iz rudnika. Zanimati se je za\xc4\x8del za Blenkinsopove lokomotive v Leedsu in Blackettove eksperimentalne lokomotive v premogovniku Wylam, kjer je bil rojen. Do leta 1814 mu je uspelo prepri\xc4\x8dati najemnike premogovnika za financiranje \xc2\xbbpotujo\xc4\x8dega stroja\xc2\xab, ki je prvi\xc4\x8d stekel 25. julija 1814. Z eksperimentom je potrdil Blackettovo trditev, da je trenje koles na jeklenih tra\xc4\x8dnicah dovolj veliko, da zobni\xc5\xa1ki prenos mo\xc4\x8di z lokomotive na kolesa ni potreben.\n_START_SECTION_\nBl\xc3\xbccher\n_START_PARAGRAPH_\nLokomotivo Bl\xc3\xbccher je George Stephenson skonstuiral leta 1814 kot prvo v obdobju 1814-1816. S temi lokomotivami je utrdil svoj ugled konstruktorja in postavil temelje za svojo klju\xc4\x8dno vlogo v razvoju \xc5\xbeeleznic. Bl\xc3\xbccher je lahko s hitrostjo pribli\xc5\xbeno 6,5 km/h vlekla vlak, te\xc5\xbeak 30 ton. Ime je dobila po pruskem generalu Gebhardu Leberechtu von Bl\xc3\xbccherju, ki je leta 1815 po hitrem pohodu pravo\xc4\x8dasno pri\xc5\xa1el na prizori\xc5\xa1\xc4\x8de waterloojske bitke in pripomogel k Napoleonovemu porazu._NEWLINE_Stephenson je skrbno preu\xc4\x8dil njene lastnosti in ugotovil, da z njo prihrani nekaj denarja v primerjavi s konjsko vleko, \xc4\x8deprav so bile takrat cene \xc5\xbeita zaradi vojn zelo visoke. S preusmeritvijo izpuha pare v dimnik parnega kotla je mo\xc4\x8dno pove\xc4\x8dal njegov vlek in s tem mo\xc4\x8d parnega kotla. Hkrati je odpravil tudi nadloge, ki jih je povzro\xc4\x8dala v zrak izpu\xc5\xa1\xc4\x8dena para._NEWLINE_Lastnosti lokomotive je opisal v drugem delu Annals of Philosophy leta 1814. V \xc4\x8dlanku je najprej opisal zobni\xc5\xa1ko lokomotivo iz Leedsa, verjetno Salamanco, in nadaljeval: \xc2\xbbEsperimeni v Leedsu so bili tako uspe\xc5\xa1ni, da so podoben stroj sestavili tudi v Newcastleu, kak\xc5\xa1en kilometer in pol severno od mesta. Lokomotiva je hitrostjo pribli\xc5\xbeno 4,5 km/h za seboj vlekla 14 vagonov, nalo\xc5\xbeenih s po dvema tonama premoga, s \xc4\x8dimer je prihranila stro\xc5\xa1ke 14 konj.\xc2\xab \xc4\x8clanek se nadaljuje z omembo lokomotive brez zobni\xc5\xa1kega pogona, morda Puffing Billyja v Wylamu._NEWLINE_Lokomotiva Bl\xc3\xbccher se ni ohranila, ker je Stephenson njene dele porabil za razvoj bolj dovr\xc5\xa1enih modelov.\n_START_SECTION_\nLokomotiva 1815\n_START_PARAGRAPH_\nDo 28. februarja 1815 je Stephenson opravil dovolj izbolj\xc5\xa1av, da je skupaj s premogovni\xc5\xa1kim nadzornikom Ralphom Doddsom zanje dobil patent. Predmet patentne pravice je bil kroglasti zglob, ki je neposredno povezal valj in kolesa. Pogonska kolesa so bila med seboj povezana z verigami. Verige je po nekaj letih opustil v korist neposredna povezave. Nova lokomotiva, skonstruirana po teh na\xc4\x8delih, je delovala.\n_START_SECTION_\nWellington\n_START_PARAGRAPH_\nVelika ovira za delovanje prvih lokomotiv je bil neobstoj vzmetenja. Tra\xc4\x8dnice so bile dolga samo 90 cm in pogosto povr\xc5\xa1no polo\xc5\xbeene, kar je povzro\xc4\x8dalo pogosta iztirjenja. Stephenson je zato zasnoval nov sede\xc5\xbe in \xc4\x8delne spoje tra\xc4\x8dnic zamenjal s polprekritimi. Kolesa iz litine je zamenjal s kovanimi in uvedel parno vzmetenje: vsako kolo je imelo navzgor obrnjen bat v navzdol odprtem valju, nad katerim je bila para iz parnega kotla. Za uravnote\xc5\xbeenje lokomotive so zadostovali bati s premerom nekaj palcev. Izbolj\xc5\xa1ave je 30. septembra 1816 patentiral G. Losh, ustanovitelj \xc5\xbeelezarne v Newcastleu._NEWLINE_Stephenson in glavni nadzornik Nicholas Wood sta leta 1818 skrbno opravila ve\xc4\x8d serij meritev trenja in vplivov nagiba. Za merjenje sta uporabila dinamometer, ki sta ga razvila sama. Meritve so bile dobra podlaga za kasnej\xc5\xa1i razvoj \xc5\xbeeleznic._NEWLINE_Lokomotive, proizvedene po teh na\xc4\x8delih po letu 1816, so se uporabljale kot lokomotive do leta 1841 in nato do leta 1856 kot stacionarni parni stroji. Ena od njih se je imenovala Wellington, druga pa My Lord.\n_START_SECTION_\nKillingworth Billy\n_START_PARAGRAPH_\nKillingworth Billy ali Billy (ne zamenjaj ga s Puffing Billy) je leta 1826 po Stephensonovih na\xc4\x8drtih izdelalo podjetje Robert Stephenson and Company. Lokomotiva je zdaj razstavljena v Stephensonovem \xc5\xbeelezni\xc5\xa1kem muzeju.'